Hou dié tweestryde in Albany-toets dop | Netwerk24
Hou dié tweestryde in Albany-toets dop
Deur George Germishuys 15 September 2017 08:30
Dis gewoonlik die onsigbare millimeters wat die skaal in ’n rugbytoets in die guns van die oorwinnaars laat oorslaan.
Die halwe sekonde wat ’n bal by die losskrum vertraag word, die ekstra paar sentimeters wat ’n ranker in die lynstaan spring om die bal by die teenstanders te gaps of die ekstra tree wat by ’n skrum gewen word, kan alles deurslaggewend wees om ’n sege te verseker.
Hierdie boublokkies van oorheersing het gewoonlik hul oorsprong in die talle tweestryde wat in ’n toets op die veld ontstaan.
Wanneer die Springbokke Saterdag Nieu-Seeland die stryd in Albany aansê, sal hierdie waarskynlik die beslissende tweestryde wees:
Eben Etzebeth se kraglopies gaan belangrik vir die Springbokke teen die All Blacks wees.Foto: Getty Images
1. Eben Etzebeth t. Brodie Retallick
Afhangende van waar ’n mens se lojaliteite lê, kan óf Etzebeth óf Retallick beskou word as die wêreld se beste slot. En albei het vanjaar gewys waarom hulle so hoog geag word en om die beurt as die wêreld se beste in dié posisie beskou word.
Albei was tot dusver uitmuntend en daar is statisties bitter min tussen die twee te kies. Etzebeth was ook ’n openbaring as Springbokkaptein, wat hom waarskynlik tot nog groter hoogtes aanspoor.
Wie die stryd tussen die twee dinamiese spelers in die lynstaan, as stormram, op die verdediging, by die afbreekpunte en selfs met slim verspreiding in die kontak wen, sal waarskynlik help om sy span as wenner uit die stryd te laat tree.
Liam Squire en Jean-Luc du Preez gaan Saterdag baklei vir oorheersing van die voordeellyn. Foto: Getty Images
2. Jean-Luc du Preez t. Liam Squire
Wêreldrugby se twee nuutste uitsmyters gaan Saterdag koppe stamp, en wat ’n gelaaide tweestryd beloof dit nie om te wees nie.
Du Preez (1,94 m en 114 kg) en Squire (1,96 m en 113 kg) is albei merkwaardige atlete wat goed teen mekaar opweeg. Albei is ook nuut op die toetstoneel en sal graag teen die “ou vyand” hul stempel wil afdruk.
Die twee bielies se hooftaak sal wees om momentum op die aanval as stormram te bewerkstellig en om die teenstanders se momentum met kragtige duikslae te stuit. Du Preez is egter met ekstra verantwoordelikheid by die afbreekpunte opgesaal en dis dalk hier waar hy bo Squire kan uittroon, ofskoon Squire Saterdag moontlik gevaarliker met die bal onder die arm in die wyer kanale kan wees.
Jan Serfontein se organisatoriese vermoëns sal Saterdag teen Nieu-Seeland deurslaggewend wees. Foto: Getty Images
3. Die middelveld is ’n oorlogsone
Die belangrikheid van gevestigde kombinasies in ’n toetsspan gaan Saterdag ten toon gestel word wanneer Jan Serfontein en Jesse Kriel die magtige All Black-senterpaar, Sonny Bill Williams en Ryan Crotty, takel.
Serfontein en Crotty se organisatoriese vaardighede op die verdediging sal tydens die veldslag bepalend wees, terwyl Williams en Kriel met blink hardlooplyne en knap verspreiding indruk sal probeer maak.
Serfontein, wat reeds 35 duikslae uitgevoer en knap versprei het, word waarskynlik nie genoeg vir sy bydrae in die Springbokke se ommeswaai geëer nie en hy sal Saterdag weer die spil wees waarom die Bokke se verdediging agterlangs draai. Hy sal Williams, sy regstreekse teenstander, ook fyn moet dophou.
Kriel, daarenteen, sal die vuurwerk met beperkte geleenthede moet verskaf indien die Bokke die Blacks wil uitoorlê.
Meer oor: Eben Etzebeth | Jan Serfontein | Jean-Luc Du Preez | Nieu-Seeland | Albany | Springbokke | Rugby | All Blacks
Hansen lugtig vir Bok van ’n ander kleur
Bokke pak All Blacks met 3 veranderinge
All Blacks verras met spankeuse teen Bokke